題蔡令葉嶺書房
作者：趙汝□
朝代：宋

paragraphs: 日誦哲師記，歲通聖人書。
前岡復後麓，儼在中間居。
佩月而冠雲，被服以璠璵。
滄海朝奮駕，崑崙暮停車。
矯然竦上征，浩蕩遊太虛。
竟當一悟足，紛歷萬變餘。
危機易翻覆，末世多崎嶇。
主公總軍戎，參佐謀議攄。
環帳募敖曹，奪營走休屠。
寧知情事異，豈謂才智疏。
歸飲永嘉水，勝食建鄴魚。
緬想過西山，薰風襲芙蕖。
朗明觀衆妙，沖漠味至腴。
身治爲物基，學廣充理儲。
潜深下董帷，抱獨吟葛廬。
經綸有時命，吾子意何如。